ହାତ ଛାଡି ସାଇକେଲ ଚଢିବେ ଇମ୍ରାନ
ଲକ୍ଷ୍ନୌ,୧୦।୧: ଉତ୍ତର ପ୍ରଦେଶ ବିଧାନସଭା ନିର୍ବାଚନ ପୂର୍ବରୁ କଂଗ୍ରେସକୁ ଝଟ୍କା ଲାଗିଛି। କଂଗ୍ରେସର ରାଷ୍ଟ୍ରୀୟ ସଚିବ ଥିବା ସାହାରନପୁରର ଇମ୍ରାନ ମାସୁଦ ଏବେ ଦଳ ଛାଡି ସମାଜବାଦୀ ପାର୍ଟି(ଏସପି)ରେ ଯୋଗଦେବାକୁ ଘୋଷଣା କରିଛନ୍ତି। ଅମ୍ବାଲା ରୋଡରେ ଥିବା ତାଙ୍କ ବାସଭବନରେ ଆୟୋଜିତ ସମର୍ଥକଙ୍କ ସଭାରେ ସେ ଏହା କହିଛନ୍ତି। କଂଗ୍ରେସ ଦଳ ତାଙ୍କୁ ବହୁତ ସମ୍ମାନ ଦେଇଛି, କିନ୍ତୁ ଏପରି ପରିସ୍ଥିତିରେ କେବଳ ଏସପି ଭାଜପାକୁ ପରାସ୍ତ କରିବାରେ ସକ୍ଷମ ହେବ। କୃଷକ, ଯୁବକ, ବେକାର, ବ୍ୟବସାୟୀ, ଉଦ୍ୟୋଗୀ ସମେତ ଏସପି ପ୍ରତ୍ୟେକ ବିଭାଗ ବିଷୟରେ ଚିନ୍ତା କରେ। ସେଥିପାଇଁ ସେ ଶ୍ରମିକମାନଙ୍କ ସହ ସାକ୍ଷାତ ପରେ ଏସପିରେ ଯୋଗଦେବାକୁ ନିଷ୍ପତ୍ତି ନେଇଛନ୍ତି।  
ଇମ୍ରାନ ମାସୁଦ ଆଠ ବର୍ଷ ପରେ ଏସପି ଫେରି ଆସିଛନ୍ତି। ୨୦୦୭ ନିର୍ବାଚନରେ ମୁଜାଫରବାଦ ବିଧାନସଭା ଆସନରୁ ଇମ୍ରାନ ମାସୁଦ ଏକ ସ୍ବାଧୀନ ବିଧାୟକ ହୋଇଥିଲେ। ସେ ଜଗଦୀଶ ରାଣାଙ୍କୁ ପରାସ୍ତ କରିଥିଲେ। ୨୦୧୨ରେ, ସେ ଏସପି ଟିକେଟରେ ନାକୁର ବିଧାନସଭା ଆସନରୁ ପ୍ରତିଦ୍ୱନ୍ଦ୍ୱିତା କରିଥିଲେ, କିନ୍ତୁ ଏଥିରେ ସେ ପରାସ୍ତ ହୋଇଥିଲେ। ୨୦୧୪ ଲୋକ ସଭା ନିର୍ବାଚନରେ ସାହାରନପୁର ଆସନରୁ କଂଗ୍ରେସ ଟିକେଟରେ ପ୍ରତିଦ୍ୱନ୍ଦ୍ୱିତା ହାରିଥିଲେ। ଏହା ପରେ, ୨୦୧୭ରେ ମଧ୍ୟ ପରାସ୍ତ ହୋଇଥିଲେ। ୮ ବର୍ଷ ପରେ, ଇମ୍ରାନ ମାସୁଦ ପୁଣିଥରେ ଏସପିକୁ ଘରକୁ ଫେରିଛନ୍ତି।